Komisijos reglamentas (EEB) Nr. 2585/86
1986 m. rugpjūčio 12 d.
dėl prekių klasifikavimo Bendrojo muitų tarifo 27.10 pozicijos C subpozicijos I punkto c papunktyje
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1969 m. sausio 16 d. Tarybos reglamentą (EEB) Nr. 97/69 dėl priemonių, kurių reikia imtis, kad būtų vienodai taikoma Bendrojo muitų tarifo nomenklatūra [1], su paskutiniais pakeitimais, padarytais Reglamentu (EEB) Nr. 2055/84 [2], ypač į jo 3 ir 4 straipsnius,
kadangi, siekiant užtikrinti, kad būtų vienodai taikoma Bendrojo muitų tarifo nomenklatūra, reikia priimti sieros rūgštimi apdorojamo gazolio, kai į pagrindinę medžiagą įpilama 98 % sieros rūgšties santykiu 10 litrų 100 m3, t. y. sieros rūgštis sudaro 0,01 % tūrio, po to ji neutralizuojama 20 % natrio hidroksido tirpalu santykiu 38 litrai 100 m3, t. y. natrio hidroksidas sudaro 0,038 % tūrio, ir galiausiai, siurbliu palaikant slėgį, perkošiama per maždaug 5 m3 aktyvintos anglies filtrą, klasifikavimo nuostatas;
kadangi Tarybos reglamento (EEB) Nr. 950/68 [3] su paskutiniais pakeitimais, padarytais Reglamentu (EEB) Nr. 1355/86 [4], priede pateikiamo Bendrojo muitų tarifo 27.10 pozicijos C subpozicijos I punkto a papunktyje nurodytas "skirtas specifiniams procesams" gazolis ir prie jo yra išnaša: "Šios subpozicijos įrašui taikomos kompetentingų institucijų nustatytos sąlygos", o 27.10 pozicijos C subpozicijos I punkto c papunktyje - "skirtas kitiems tikslams" gazolis; kadangi klasifikuojant aptariamąjį gazolį vertėtų atsižvelgti į šias subpozicijas;
kadangi 27 skirsnio 5 papildomojoje pastaboje išvardyti vyksmai, kuriuos galima apibūdinti terminu "specifiniai procesai"; kadangi šios pastabos f papunktyje minimas "procesas, kurį sudaro visos išvardytos operacijos: apdorojimas koncentruota sieros rūgštimi, oleumu arba sieros rūgšties anhidridu; neutralizavimas šarminėmis medžiagomis; balinimas ir valymas gamtinėmis aktyviosiomis žemėmis, aktyvintosiomis žemėmis, aktyvintomis medžio anglimis arba boksitais"; kadangi todėl aptariamojo gazolio klasifikavimas 27.10 pozicijos C subpozicijos I punkto a papunktyje arba 27.10 pozicijos C subpozicijos I punkto c papunktyje priklausys nuo to, ar jo apdorojimo procesą galima laikyti "specifiniu procesu", kaip apibrėžta 5 pastabos f papunktyje;
kadangi, nors 5 papildomosios pastabos f papunktyje nenurodyta, koks mažiausias sieros rūgšties ir natrio hidroksido kiekis turi būti naudojamas apdorojant, 27 skirsnio plane ir tekste nurodyta, kad vyksmą galima laikyti "specifiniu procesu", t. y. atleisti nuo apmokestinimo muitu, tik tada, kai jis pastebimai pakeičia pagrindinio produkto savybes;
kadangi vyksmas, kurio metu naudojama sieros rūgštis ir natrio hidroksido tirpalas sudaro atitinkamai tik 0,01 % ir 0,038 % pagrindinio produkto tūrio, neatitinka pirmiau minėtos sąlygos; kadangi todėl vyksmo, kurio metu naudojamas aptariamasis gazolis, negalima laikyti "specifiniu procesu", kaip apibrėžta 5 pastabos f papunktyje; kadangi dėl tos priežasties šis gazolis turi būti klasifikuojamas 27.10 pozicijos C subpozicijos I punkto c papunktyje;
kadangi šiame reglamente numatytos priemonės atitinka Bendrojo muitų tarifo nomenklatūros komiteto nuomonę,
PRIĖMĖ ŠĮ REGLAMENTĄ:
1 straipsnis
Sieros rūgštimi apdorojamas gazolis, kai į pagrindinę medžiagą įpilama 98 % sieros rūgšties santykiu 10 litrų 100 m3, t. y. sieros rūgštis sudaro 0,01 % tūrio, po to ji neutralizuojama 20 % natrio hidroksido tirpalu santykiu 38 litai 100 m3, t. y. natrio hidroksidas sudaro 0,038 % tūrio, ir galiausiai, siurbliu palaikant slėgį, perkošiama per maždaug 5 m3 aktyvintos anglies filtrą, klasifikuojamas šioje Bendrojo muitų tarifo subpozicijoje:
27.10 C Sunkiosios alyvos:
I. Gazoliai:
c) kitos paskirties.
2 straipsnis
Šis reglamentas įsigalioja dvidešimt pirmą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1986 m. rugpjūčio 12 d.